Návrh

na zrušenie úlohy č. 13 v mesiaci december 2003 z Plánu práce vlády Slovenskej republiky na rok 2003 „Návrh Štatútu Vojenskej spravodajskej služby“

Zdôvodnenie návrhu na zrušenie úlohy:

Z Plánu práce vlády Slovenskej republiky na rok 2003 vyplynula pre Ministerstvo obrany Slovenskej republiky úloha č. 13 v mesiaci december 2003 predložiť na rokovanie vlády Slovenskej republiky materiál „Návrh Štatútu Vojenskej spravodajskej služby“. Dôvodom predloženia uvedeného návrhu je skutočnosť, že súčasný Štatút Vojenského spravodajstva schválený vládou Slovenskej republiky na základe § 3 ods. 4 zákona Národnej rady Slovenskej republiky č. 198/1994 Z. z. o Vojenskom spravodajstve v súčasnosti nezodpovedá bezpečnostným, spoločensko-politickým ani ekonomickým podmienkam v Slovenskej republike. 
V priebehu tohto roku malo Ministerstvo obrany Slovenskej republiky na základe Plánu legislatívnych úloh vlády Slovenskej republiky na rok 2003 do legislatívneho procesu predložiť materiál „Návrh zákona o Vojenskom obrannom spravodajstve a Vojenskej spravodajskej službe a o zmene a doplnení zákona č. 241/2001 Z. z. o ochrane utajovaných skutočností  a o zmene a doplnení niektorých zákonov“. Na tento návrh mal nadväzovať aj nový návrh Štatútu Vojenskej spravodajskej služby, ktorý mal podrobne vymedziť jej zameranie a organizáciu. Na základe dohody ministra obrany Slovenskej republiky a riaditeľa Slovenskej informačnej služby o spoločnom riešení novej právnej úpravy postavenia a úloh Vojenského spravodajstva a Slovenskej informačnej služby vo vzájomnej spolupráci Ministerstva obrany Slovenskej republiky a Slovenskej informačnej služby, s ktorou vyslovil súhlas podpredseda vlády a minister spravodlivosti Slovenskej republiky a následne uznesením č. 17 zo dňa 28. októbra 2003 aj Bezpečnostná rada Slovenskej republiky, predloží Ministerstvo obrany Slovenskej republiky na rokovanie vlády Slovenskej republiky návrh spoločného zákona o spravodajských službách v termíne do 31. januára 2004. Návrh Štatútu Vojenskej spravodajskej služby tak bude predložený na rokovanie vlády Slovenskej republiky až po nadobudnutí účinnosti novej právnej úpravy v tejto oblasti.
Vzhľadom na uvedené skutočnosti Ministerstvo obrany Slovenskej republiky navrhuje zrušiť úlohu č. 13 v mesiaci december 2003 z Plánu práce vlády Slovenskej republiky na rok 2003.